KIRJALLINEN KYSYMYS E-3053/01 esittäjä(t): Anna Karamanou (PSE) komissiolle. Panttivankien vapauttaminen.



Virallinen lehti nro 160 E , 04/07/2002 s. 0057 - 0058



KIRJALLINEN KYSYMYS E-3053/01 esittäjä(t): Anna Karamanou (PSE) komissiolle (5. marraskuuta 2001) Aihe: Panttivankien vapauttaminen Amnesty International on tuonut julkisuuteen sen, että Israelin hallitus ja Libanonin Hizbollah-järjestö käyttävät ihmisiä panttivankeina rikkoen näin kansainvälisen oikeuden säännöksiä ja YK:n ihmisoikeuksien yleismaailmallista julistusta vastaan. Mihin toimiin komissio aikoo ryhtyä, jotta panttivankien käyttämisestä neuvotteluvalttina tehtäisiin loppu, jotta panttivangeille annettaisiin mahdollisuus päästä kansainvälisen Punaisen Ristin avun piiriin (mikä on kaikkien aseellisten yhteydenottojen yhteydessä pidätettävien henkilöiden perusoikeus), jotta Israel velvoitettaisiin noudattamaan Geneven sopimuksesta juontuvia sitoumuksia ja jotta kaikki panttivangit saataisiin vapautettua? Christopher Pattenin komission puolesta antama vastaus (6. joulukuuta 2001) Euroopan komissio tukee määrätietoisesti oikeusvaltion periaatteen kunnioittamiseen liittyviä ponnisteluja eikä hyväksy missään olosuhteissa sitä, että jokin maa tai järjestö pitää panttivankeja. Panttivankien pitäminen on vastoin lainsäädäntöä ja ihmisoikeuksien yleismaailmallista julistusta. Ulkosuhteista vastaava komission jäsen vastaanotti kyseisten neljän israelilaisen perheet 21. kesäkuuta 2001. Hän totesi tuolloin, että panttivankien ottaminen on anteeksiantamatonta ja valitti sitä, ettei vangittujen israelilaisten voinnista annettu tietoja. Lisäksi hän totesi olevan kestämätöntä, ettei Punaisen Ristin kansainvälisen komitean anneta tavata panttivankeja. Komissio on käsitellyt Hizbollah-järjestön 7. lokakuuta 2000 alkaen panttivankeina pitämiä neljää israelilaista koskevaa asiaa Libanonin, Syyrian ja Iranin viranomaisten kanssa ja ilmaissut syvän huolestuneisuutensa. Komissio pyrkii saamaan tietoja panttivankien voinnista. Israelin viranomaisten äskettäin saamien tietojen mukaan kolme Syyrian ja Libanonin rajalla (Shebaan maatilojen alueella) siepattua sotilasta eivät ole enää elossa. Israelin korkein oikeus päätti äskettäin pitkän oikeudenkäyntimenettelyn lopuksi, että 19 Libanonista siepattua libanonilaista panttivankia, joita on pidetty vangittuina Israelissa hallintoviranomaisten suorittamien pidätysten jälkeen, on vapautettava kahta panttivankia Obeidia ja Dirania lukuun ottamatta. Tämän päätöksen seurauksena Israelin viranomaiset ovat ilmoittaneet vapauttavansa vähitellen 17 tämänkaltaisessa vankeudessa olevaa libanonilaista. Ankaran kansainvälisen painostuksen jälkeen annetusta korkeimman oikeuden määräyksestä Punaisen Ristin kansainvälinen komitea pääsi äskettäin tapaamaan Obeidia ja Dirania. Komissio ja jäsenvaltiot ovat asianmukaisia kanavia käyttäen ilmaisseet syvän huolestuneisuutensa Israelin uusien lainsäädännöllisten toimien vuoksi, joilla Obeidin ja Diranin oikeudellista asemaa pyritään muuttamaan (siviilihenkilöistä laittomiksi taistelijoiksi), jotta heitä voitaisiin pitää jatkuvassa vankeudessa neljännen Geneven yleissopimuksen mukaisesti. Kyseinen lainsäädäntömenettely on keskeytetty toistaiseksi. Komissio vaatii, että kaikkien selkkausten yhteydessä pidätettyjen ja vangittujen henkilöiden annetaan tavata Punaisen Ristin kansainvälisen komitean edustajia ja että kansainvälistä lainsäädäntöä noudatetaan. Komissio käyttää edelleen hyväksi suhteitaan asianomaisten maiden viranomaisiin laittomien käytäntöjen lopettamiseksi.